Toshkentda qurilish kompaniyasi tomonidan uyidan majburan chiqarib yuborilgan ayol vafot etdi

Toshkentda qurilish kompaniyasi tomonidan o‘z uyidan majburan chiqarib yuborilgan Mavjuda Mamatqosimova ismli ayol vafot etdi, deb xabar beradi “Podrobno”.

 Kadr: Makon media
Ma’lumotlarga ko‘ra, Mavjuda Mamatqosimova poytaxtning Oltintepa ko‘chasidagi (sobiq Sialkovskiy ko‘chasi) uyida oilasi bilan yashab kelgan. 2019-yilda BB-stroy kompaniyasi mavjud ikki qavatli uyni buzib, uning o‘rnida ko‘p qavatli turar joy binosini qurish bo‘yicha Toshkent hokimi Jahongir Ortiqxo‘jayevning ruxsatini olgan. Shunda Mavjuda Mamatqosimova taklif etilayotgan kompensatsiyaga rozi bo‘lmagan, biroq qurilish kompaniyasi fuqarolik ishlari bo‘yicha Mirzo Ulug‘bek sudidan oilani majburan ko‘chirish borasidagi qarorni olishga erishgan.
Ta’kidlanishicha, ikki yil davom etgan ruhiy stress oqibatida ayol komaga tushgan va 28-mart kuni vafot etgan.
“Men nima qilishni bilmayapman. Farzandlarimni bir o‘zim katta qilganman, davlatdan hech qanday yordam olgan emasman. Faqat o‘zimga ishonib, hech kimdan biror narsa so‘ramaganman. Hech kim tilanchilik qilmayapti, yugurmayapti. Qanday qilib mening xususiy mulkimni olib qo‘yish mumkin? Kvartiramni 2004-yilda shaxsiy pullarimga sotib olganman”, — degan edi Mamatqosimova yaqinda bergan intervyusida.


Avvalroq O‘zbekistonda o‘zboshimcha va noqonuniy qurilgan binolar egasi endilikda javobgarlikka tortilishi mumkinligi, Toshkent hokimi 2021-yil oxirigacha “snos”lar bo‘yicha barcha qarzlarni to‘lashga va’da bergani hamda Rasul Kusherbayev “snos”lar bilan bog‘liq muammolarni yechish uchun moratoriy e’lon qilishni taklif etgani haqida xabar berilgandi.